b'\n_START_ARTICLE_\nPetropavlovsk-Kamt\xc5\xa1atski\n_START_SECTION_\nAjalugu\n_START_PARAGRAPH_\nPetropavlovsk-Kamt\xc5\xa1atski asutas Vitus Bering 1740. aastal itelmeeni k\xc3\xbcla Aut\xc5\xa1ini kohale. Ta andis sellele nimeks Petropavlovsk oma laevade j\xc3\xa4rgi._NEWLINE_1779 k\xc3\xbclastasid sadamat James Cooki kolmanda \xc3\xbcmbermaailmareisi ajal tema laevad "Discovery" ja "Resolution". Augustis maeti sinna Charles Clark, kes oli p\xc3\xa4rast Cooki hukkumist ekspeditsiooni juhtimise \xc3\xbcle v\xc3\xb5tnud._NEWLINE_1812 nimetati asula linnaks (esialgse nimetusega Petropavlovski sadam) ja Kamt\xc5\xa1atka poolsaare halduskeskuseks. 2. detsembril 1849 moodustati Kamt\xc5\xa1atka oblast ja selle pealinna nimetati seekord Petropavlovski Port._NEWLINE_1913 kehtestati linna vapp, mis \xc3\xbcldjoontes langes kokku oblasti vapiga, ainult sellele oli \xc3\xbcles lisatud kolmest tornist koosnev kroon ja alla kaks ankrut, mis olid kokku seotud Aleksandri lindiga. Linnavalitsuse algatusel taastati vapp 1993. aastal._NEWLINE_1924 nimetati linn \xc3\xbcmber Petropavlovsk-Kamt\xc5\xa1atskiks, et eristada linna Kasahstanis asuvast Petropavlovskist._NEWLINE_21. aprillil 1933 alustas linnas t\xc3\xb6\xc3\xb6d elukutseline teater. 6. novembril 1936 valmis esimene laevaehitustehas. 31. augustil 1958 avati Kamt\xc5\xa1atka esimene k\xc3\xb5rgkool, Kamt\xc5\xa1atka Pedagoogiline Instituut, mis 31. oktoobril 2000 nimetati \xc3\xbcmber Kamt\xc5\xa1atka Riiklikuks Pedagoogiliseks \xc3\x9clikooliks, see 15. juulil 2005 omakorda Kamt\xc5\xa1atka Riiklikuks \xc3\x9clikooliks ja 6. m\xc3\xa4rtsil 2006 Vitus Beringi nimeliseks Kamt\xc5\xa1atka Riiklikuks \xc3\x9clikooliks._NEWLINE_31. oktoobril 1972 autasustati Petropavlovsk-Kamt\xc5\xa1atskit T\xc3\xb6\xc3\xb6punalipu ordeniga._NEWLINE_1. juulil 2007 valiti Petropavlovsk-Kamt\xc5\xa1atski rahvah\xc3\xa4\xc3\xa4letuse tulemusel Kamt\xc5\xa1atka krai administratiivkeskuseks.\n_START_SECTION_\nTransport\n_START_PARAGRAPH_\nRaudteesid Kamt\xc5\xa1atkal ei ole._NEWLINE_N\xc3\xb5ukogude ajal toimus reisilaeva\xc3\xbchendus Vladivostokiga. 1980. aastate l\xc3\xb5pus see l\xc3\xb5petati kahjumlikkuse t\xc3\xb5ttu._NEWLINE_Seet\xc3\xb5ttu toimub peamine \xc3\xbchendus v\xc3\xa4lismaailmaga Jelizovo lennujaama kaudu. Sealt toimuvad regulaarsed reisid paljudesse Venemaa linnadesse, n\xc3\xa4iteks Habarovskisse, Krasnojarskisse, Moskvasse, Novosibirskisse, Peterburi ja Vladivostokki ning isegi USA-s Alaskal olevasse Anchorage\'isse. Lisaks korraldatakse mitmesse paika nii Kamt\xc5\xa1atka krais, mujal Venemaal kui v\xc3\xa4lismaal (Tai) t\xc5\xa1arterlende.'